የባለሀብቶች ቡድን በሰሞኑ ሁከት ለተጎዱ ድጋፍ አደርጋለሁ አለ
የድምፃዊ ሃጫሉ ሁንዴሳን መገደል ተከትሎ በተከሰቱ አመፆችና ብጥብጦች ሰው ለሞተባቸውና ቤት ንብረት ለወደመባቸው ቤተሰቦች ድጋፍ ለማድረግ እየተንቀሳቀሰ እንደሚገኝ፣ ለዚሁ ዓላማ የተዋቀረው የባለሀብቶች ኮሚቴ አስታወቀ፡፡ታዋቂ የአማራና የኦሮሞ ባለሀብቶችን ያካተተው ኮሚቴ ጉዳዩን አስመልክቶ ሰኞ ሰኔ 29 ቀን 2012 ዓ.ም. በራማዳ ሆቴል መግለጫ ሰጥቷል፡፡ በዓብይ ኮሚቴ ሥር የተለያዩ ንዑስ ኮሚቴዎች ተዋቅረው በረዥምና በአጭር ጊዜ ዕቅዶች በመመራት ላይ እንደሚገኙ በመግለጽ፣ ጉዳት የደረሰባቸውን ማፅናናትና ከጉዳታቸው እንዲያገግሙ የኢኮኖሚ ድጋፍ ይደረግላቸዋልም ተብሏል፡፡ለዚህም ያግዝ ዘንድ የተጎጂዎችንና የጉዳት መጠን መረጃ ከመንግሥት እየተጠባበቁ መሆናቸውን፣ አነስተኛ ንግዶችንና የመኖሪያ ቤቶችን መልሶ ለመገንባት የሚያስችሉ ድጋፎችን ለማድረግና የዕለት ምግብ አቅርቦት ዕገዛ ለማድረግ ፍላጎትና ዝግጅት እንዳለ የኮሚቴው አባላት አስረድተዋል፡፡በዚህ ድጋፍ የሃጫሉ ቤተሰቦችን ጨምሮ የተለያዩ የቤተሰብ አባልን በሞት ላጡ ሰዎች ድጋፍ እንደሚደረግ፣ የኮሚቴው ሰብሳቢ አቶ ቡልቡላ ቱሌ ተናግረዋል፡፡የሕግ ባለሙያውና ባለሀብቱ አቶ ተካ አስፋው በበኩላቸው ሰላም እንዲኖር ከተፈለገ የሕግ የበላይነት መከበር አለበት ብለው፣ መንግሥት ሕግ ማስከበርና የሚፈለገው ሰላም ይመጣ ዘንድ መሥራት እንዳለበት ገልጸዋል፡፡ በአገሪቱ የተከሰቱ ችግሮች መነሻና መድረሻ የሕግ የበላይነት አለመኖር ነው ያሉት አቶ ተካ፣ በሶማሊያና በደቡብ ሱዳን የታዩ ችግሮች ዓይነት ምልክት በኢትዮጵያም እየተስተዋለ ነው ብለዋል፡፡የኢትዮጵያ ሆቴልና የበላይነህ ክንዴ አስመጪና ላኪ ድርጅት ባለቤት አቶ በላይነህ ክንዴ፣ ግድያ በማንኛውም ሁኔታ ቢሆን ማብቃት አለበት ብለዋል፡፡ ድርጊቱን በማውገዝ በየጊዜው እንዲህ ያሉ ችግሮች እየተለጠጡ እንደመጡ፣ አሁን ጥያቄው እንደ አገር የመቆየትና ያለመቆየት በመሆኑ ዜጎች ተጨንቀዋል ሲሉ አስረድተዋል፡፡ የሥራ ማጣት ችግሮች በየሥፍራው እንዳሉ እንደሚገነዘቡ የገለጹት አቶ በላይነህ፣ ወጣቱ ፋታ ሰጥቶ ለሥራ ፈጠራ ዕድል እንዲሰጥም ጠይቀዋል፡፡ሌላው ባለሀብት አቶ ፈይሳ አራርሳ በበኩላቸው ሃጫሉ ድምፃዊ ብቻ ሳይሆን የነፃነት ታጋይ ነው ብለው፣ የሃጫሉ ገዳዮች ተለይተው መታወቅ እንዳለባቸውና ለሕግ መቅረብ እንደሚገባቸው ለዚህም ጊዜ መስጠት እንደማያስፈልግ አሳስበዋል፡፡ከባለሀብቶቹ ጋር በቅርበት እየሠሩ የሚገኙት የጠቅላይ ሚኒስትር ጽሕፈት ቤት ፕሬስ ሴክሬታሪያት ኃላፊ አቶ ንጉሡ ጥላሁንና የንግድና ኢንዱስትሪ ሚኒስትር አቶ መላኩ አለበል እንደሆኑ ለማወቅ ተችሏል፡፡